Iarraidh ar réamhrialú ón Varhoven kasatsionen sad (an Bhulgáir) a taisceadh an 12 Feabhra 2025 – Imeachtaí coiriúla i gcoinne M.S.T.
(Cás C-135/25, Kachev 1 )
Teanga an cháis: an Bhulgáiris
An chúirt a rinne an tarchur
Varhoven kasatsionen sad
Iarratasóir ar chás coiriúil a athoscailt
M. S. T.
Na ceisteanna a tharchuirtear
An gceadaítear le ceanglais reachtacha dhlí an Aontais Eorpaigh, arna leagan síos le hAirteagail 9 agus 8(4) de Threoir (AE) 2016/343 1 ó Pharlaimint na hEorpa agus ón gComhairle maidir le gnéithe áirithe de thoimhde na neamhchiontachta a neartú mar aon leis an gceart bheith i láthair ag an triail in imeachtaí coiriúla, reachtaíocht náisiúnta amhail an dara habairt de hAirteagal 423 den Nakaztelno-protsetsualen kodeks (an Cód Coiriúil, an Bhulgáir), lena gcuirtear as an áireamh athoscailt imeachtaí coiriúla agus lena ndiúltaítear do cheart dhuine arna chiontú in absentia chun triail nua a fháil, i gcás inar éalaigh an duine sin tar éis thionscnamh an chúisimh i bpearsa le linn an imscrúdaithe réamhthrialach agus, mar thoradh ar an éalú sin, nach féidir leis an gcúirt dáta agus áit na trialach a chur in iúl dó, nó na hiarmhairtí a bheadh ann mura dtiocfadh sé os comhair na cúirte, is é sin, gur féidir an cás a éisteacht agus a chinneadh gan an duine sin a bheith i láthair?
Más freagra dearfach a thabharfar ar Cheist 1: An gceadaítear don chúirt náisiúnta, le prionsabal an chomhionannais agus prionsabal na héifeachtachta, a rialú nach bhfuil duine arna chiontú in absentia i dteideal triail nua a fháil i gcás:
2.1    ina bhfuil gach iarracht réasúnta déanta ag an gcúirt é a chur ar an eolas faoin triail, agus cé gur cuireadh ar an eolas go hoifigiúil é faoin líomhain go ndearna sé cion coiriúil agus, dá bhrí sin, go raibh a fhios aige go raibh triail le reáchtáil ina choinne, mar sin féin, gur staon sé d’aon ghnó ó fhaisnéis a fháil go hoifigiúil maidir le dáta agus áit na trialach trí éalú ón seoladh inar beartaíodh go gcuirfeadh sé beart réamhchúraim a ordaíodh ina coinne i gcrích le linn an imscrúdaithe réamhthrialach, is e sin, an braighdeanas baile.
2.2    ina seoltar an bille díotála arna tharraingt suas i gcomhréir le hAirteagal 246 de Nakazatelno-protsesualen kodeks agus an doiciméad ina léirítear dáta agus áit na trialach sceidealta chuig an seoladh arna chur in iúl ag an duine ciontaithe do na húdaráis imscrúdúcháin agus ina ndéantar é a sheachadadh iarbhír tar éis an réamhdhíotáil dá dtagraítear in Airteagal 219 de NPK a fháil, agus an cúiseamh, de réir na díotála, ag freagairt do na fíorais ab ábhar don chúiseamh san imscrúdú réamhthrialach agus dá n-aicmiú dlíthiúil;
2.3     ina ndearna dlíodóir arna cheapadh ag an Stát ionadaíocht ar an duine faoi phianbhreith in absentia le linn na trialach?
____________
1     Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.
1     IO 2016 L 65, lch 1.